section_heading: Životopis
paragraph_text: Godine 1933. stupio je u Križarsku organizaciju i prvi put javno nastupio predavanjem na križarskom tečaju. Dvije godine kasnije kao student objavljuje prvu knjigu: „Kritika marksizma". 1937. postao je i predsjednik Križarskog okružja za Banju Luku. Bio je na glasu kao odličan govornik, neposredan u kontaktu sa svim društvenim slojevima, seljacima, radnicima, đacima i s intelektualcima svojega ranga. Bio je veliki molitelj: u adoraciji pred Presvetim Sakramentom znao je satima proklečati. Dok je bio u Zagrebu, dnevno je u crkvici sv. Martina u Vlaškoj ulici molio krunicu. Zbog toga su za nj govorili da je "drugi Merz".